ประกาศกรมสรรพสามิต เรื่อง วิธีการและเงื่อนไขว่าด้วยการซื้อหรือสั่งซื้อเครื่องหมายแสดงการเสียภาษีจดทะเบียน
ประกาศกรมสรรพสามิต
เรื่อง
วิธีการและเงื่อนไขว่าด้วยการซื้อหรือสั่งซื้อเครื่องหมายแสดงการเสียภาษีจดทะเบียน[๑]
 

เพื่อให้การซื้อหรือสั่งซื้อเครื่องหมายแสดงการเสียภาษีจดทะเบียนเป็นไปโดยถูกต้อง
สะดวก รวดเร็ว มีประสิทธิภาพ และมีมาตรฐานเป็นไปในแนวทางเดียวกัน

อาศัยอำนาจตามความในมาตรา ๗๙ วรรคสอง
และมาตรา ๘๐ วรรคหนึ่ง แห่งพระราชบัญญัติภาษีสรรพสามิต พ.ศ. ๒๕๖๐
อธิบดีกรมสรรพสามิตออกประกาศไว้ ดังต่อไปนี้

ข้อ ๑
ผู้ประกอบอุตสาหกรรมที่ประสงค์จะซื้อหรือสั่งซื้อเครื่องหมายแสดงการเสียภาษีจดทะเบียนที่ได้จดทะเบียนไว้จากผู้ได้รับอนุญาตให้ผลิตเครื่องหมายแสดงการเสียภาษีจดทะเบียนยื่นคำขออนุญาตให้ซื้อเครื่องหมายแสดงการเสียภาษีจดทะเบียนตามมาตรา
๗๙ วรรคสอง แห่งพระราชบัญญัติภาษีสรรพสามิต
พ.ศ. ๒๕๖๐ ตามแบบ ภส.๐๖ - ๐๙ และแบบคำขอขน และใบขนเครื่องหมายแสดงการเสียภาษีจดทะเบียน
ตามมาตรา ๘๐ วรรคหนึ่ง แห่งพระราชบัญญัติภาษีสรรพสามิต พ.ศ. ๒๕๖๐ ตามแบบ ภส.๐๖ - ๑๐
ท้ายประกาศนี้ ต่อเจ้าพนักงานสรรพสามิต ณ
สำนักงานสรรพสามิตพื้นที่ที่โรงอุตสาหกรรมตั้งอยู่

ข้อ ๒
เมื่อได้รับอนุญาตจากเจ้าพนักงานสรรพสามิตตามข้อ ๑ แล้ว
ให้ผู้ประกอบอุตสาหกรรมนำแบบ ภส.๐๖ - ๐๙ และแบบ ภส.๐๖ - ๑๐
ไปแสดงต่อผู้ได้รับอนุญาตให้ผลิตเครื่องหมายแสดงการเสียภาษีจดทะเบียน
เพื่อซื้อหรือสั่งซื้อเครื่องหมายแสดงการเสียภาษีจดทะเบียน

ข้อ ๓
ก่อนนำเครื่องหมายแสดงการเสียภาษีจดทะเบียน
ออกจากโรงงานผลิตเครื่องหมายแสดงการเสียภาษีจดทะเบียนไปเก็บในโรงอุตสาหกรรม
ผู้ประกอบอุตสาหกรรมต้องนำแบบ ภส.๐๖ - ๐๙ และแบบ ภส.๐๖ - ๑๐ ที่ได้รับอนุญาตแล้ว
พร้อมหลักฐานเกี่ยวกับการติดต่อสั่งซื้อเครื่องหมายแสดงการเสียภาษีจดทะเบียน
ยื่นต่อเจ้าพนักงานสรรพสามิต ณ สำนักงานสรรพสามิตพื้นที่ที่โรงงานผลิตเครื่องหมายแสดงการเสียภาษีจดทะเบียนตั้งอยู่
ผ่านผู้ควบคุมโรงงานผลิตเครื่องหมายแสดงการเสียภาษีจดทะเบียน
และเมื่อเจ้าพนักงานสรรพสามิตตรวจสอบความถูกต้องของเอกสารหลักฐานแล้วจึงนำเครื่องหมายหมายแสดงการเสียภาษีจดทะเบียนออกจากโรงงานผลิตเครื่องหมายแสดงการเสียภาษีจดทะเบียนได้

ข้อ ๔ ผู้ประกอบอุตสาหกรรมต้องเก็บเครื่องหมายแสดงการเสียภาษีจดทะเบียนไว้
ณ
สถานที่เก็บในโรงอุตสาหกรรมที่ได้รับอนุญาตจากอธิบดีและแจ้งให้เจ้าพนักงานสรรพสามิต
ณ สำนักงานสรรพสามิตพื้นที่ที่โรงอุตสาหกรรมนั้นตั้งอยู่ทราบ

ข้อ ๕ การดำเนินการใด ๆ อยู่ระหว่างขั้นตอนการดำเนินการตามประกาศกรมสรรพสามิต เรื่อง
วิธีการและเงื่อนไขว่าด้วยการซื้อหรือสั่งซื้อเครื่องหมายแสดงการเสียภาษีจดทะเบียนที่ได้ดำเนินการไว้ก่อนวันที่ประกาศนี้ใช้บังคับ
ให้เป็นอันใช้ได้ต่อไปจนกว่าจะสิ้นสุดไปโดยเงื่อนไขหรือเงื่อนเวลาที่กำหนดไว้หรือจนกว่าจะมีคำสั่งยกเลิกหรือเปลี่ยนแปลง

ข้อ ๖ ประกาศนี้ให้ใช้บังคับตั้งแต่วันที่ ๑๖
กันยายน พ.ศ. ๒๕๖๐ เป็นต้นไป


ประกาศ
ณ วันที่ ๑๖ กันยายน พ.ศ. ๒๕๖๐
สมชาย พูลสวัสดิ์
อธิบดีกรมสรรพสามิต
[เอกสารแนบท้าย]

๑. แบบคำขอซื้อ
และใบอนุญาตให้ซื้อเครื่องหมายแสดงการเสียภาษีจดทะเบียน ตามมาตรา ๗๙ วรรคสอง
แห่งพระราชบัญญัติภาษีสรรพสามิต พ.ศ. ๒๕๖๐ (ภส.๐๖ - ๐๙)
๒. แบบคำขอขน
และใบขนเครื่องหมายแสดงการเสียภาษีจดทะเบียน มาตรา ๘๐ วรรคหนึ่ง
แห่งพระราชบัญญัติภาษีสรรพสามิต พ.ศ. ๒๕๖๐ (ภส.๐๖ - ๑๐)

(ดูข้อมูลจากภาพกฎหมาย)






พัชรภรณ์/จัดทำ
๓
ตุลาคม ๒๕๖๑


[๑] ราชกิจจานุเบกษา เล่ม ๑๓๕/ตอนพิเศษ ๑๑๙ ง/หน้า ๒๑๙ (เล่มที่
๑)/๒๔ พฤษภาคม ๒๕๖๑